
	Tema
	Sveikos gyvensenos principai

	[bookmark: _Hlk216811235]Pamokos idėja
	Atsižvelgiant į gyvenimo įgūdžių bendrąją programą, 10 klasės mokiniai analizuoja žmogaus sveikatos raidos fizinio aktyvumo, sveiko maitinimosi, sveikos gyvensenos principų laikymosi poreikius skirdami dėmesį šių poreikių stiprinimo planui, bei pasirenka ir pademonstruoja atsipalaidavimo pratimus.

	Sąvokos
	Sveikata – tai visiška fizinė, psichinė ir socialinė gerovė, o ne vien ligos ar negalios nebuvimas.
Sveiko įpročio ugdymo planas – individualus planas, apibrėžiantis sveikatos puoselėjimo būdus ir sveikų įpročių ugdymą
Makroelementai - pagrindinės maistinės medžiagos (baltymai, angliavandeniai, riebalai) ir mineralai (kalcis, kalis, natris, magnis, fosforas, chloras), kurių organizmui reikia dideliais kiekiais energijai gauti ir gyvybinėms funkcijoms palaikyti.

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. priimti sprendimus atsižvelgiant į saugumo, etinius ir visuomeninius veiksnius;
2. kasdienėse akademinėse ir socialinėse situacijose taikyti atsakingų sprendimų priėmimo įgūdžius;
3. vertinti sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę.


	Tikslas
	Ugdyti mokinių gebėjimą analizuoti su žmogaus raida ir sveikata susijusius fizinio aktyvumo, sveikos mitybos bei sveikos gyvensenos principų laikymosi poreikius.

	Uždaviniai
	1. Išnagrinėti fizinio aktyvumo reikšmę paauglio sveikatai ir raidai, aptariant jo trukmę, intensyvumą ir įtraukimą į kasdienę veiklą.
2. Aptarti sveikatai palankaus maitinimosi principus, pagrindines maistines medžiagas ir nepalankaus maitinimosi poveikį organizmui.
3. Nagrinėti streso poveikį sveikatai, aptarti miego svarbą organizmui ir pademonstruoti atsipalaidavimo pratimus.
4. Naudojantis parengtu sveikatos stiprinimo planu, ugdyti sveikos gyvensenos įpročius, įskaitant mitybą, fizinį aktyvumą, fiziologiškai visavertį miegą ir streso įveikos būdus.

	Trukmė
	45 min.

	Pamokos pavadinimas
	Sveikatai palankus gyvenimo ritmas

	Priemonės
	· Projektorius arba interaktyvi lenta;
· Kompiuteris.

	PAMOKOS EIGA
	Pamokos planą sudaro keturios dalys:
1. Įžanga (3 min.)
Pristatoma pamokos tema ir užsiėmimo taisyklės. Trumpai aptariama, kas yra sveikata, paklausiame mokinių nuomonės, kodėl sveikata yra svarbi mūsų gyvenime.

2. Teorinė dalis (25 min.)
Pristatomi pagrindiniai paauglio raidos aspektai, įskaitant emocinius, fizinius ir socialinius pokyčius, bei dažniausi paauglių sveikatos iššūkiai, tokie kaip nepalankus maitinimasis, per mažas fizinis aktyvumas, prasta miego kokybė, lėtinis stresas ir ilgas laikas prie ekranų. 
Supažindinama su fizinio aktyvumo rekomenduojama trukme, vidutinio ir didelio intensyvumo fizinėmis veiklomis, jų įtraukimu į kasdienę rutiną ir naudą sveikatai. Pristatoma sveikatai palankaus maitinimosi reikšmė organizmui, pateikiamos rekomendacijos, aptariamas nepalankaus maitinimosi poveikis bei dažniausi su mityba susiję mitai ir faktai. 
Paaiškinama miego svarba, pateikiami patarimai kokybiškam poilsiui, nagrinėjami skirtingi streso tipai ir jų poveikis sveikatai. 

3. Praktinė veikla (15 min.)
Mokiniai kartu su mokytoju atlieka atsipalaidavimo pratimus, tokius kaip „Dėžutės kvėpavimo pratimas“, „Penkių pirštų kvėpavimo pratimas“ bei „Įsižeminimo pratimas 5-4-3-2-1“. Mokiniai susipažįsta su pateiktu sveikatos stiprinimo planu ir vadovaudamiesi jame pateiktais principais, skatinami formuoti sveikus kasdienius įpročius.
4. Apibendrinimas ir refleksija (2 min.)
Apibendrinama fizinio aktyvumo, sveikatai palankaus maitinimosi, streso valdymo būdai. Refleksija - mokiniai pasidalina ką buvo įdomu sužinoti, kur norėtų labiau pagilinti žinias ir kas šią pamoką sekėsi geriausiai.

	1. TEMOS ATSKLEIDIMAS (Įžanga)

	Pamoka pradedama temos atskleidimu (skaidrė Nr. 1). Ir bendrų taisyklių aptarimu, siekiant sukurti saugią ir pagarbią aplinką (skaidrė Nr. 2). Mokinių klausiama kas yra sveikata (skaidrė Nr. 3). Mokiniams pristatoma sveikatos raida paauglystėje (skaidrė Nr. 4). Pristatomi pagrindiniai paauglių sveikatos iššūkiai (skaidrė Nr. 5).

	2. TEMOS ANALIZĖ (Teorinė dalis)
	EIGA
	REKOMENDUOJAMAS TURINYS

	
	2.1. FIZINIS AKTYVUMAS

	
	Fizinių veiklų trukmė (skaidrė Nr. 6-7).
Pasirinktinai klausiame mokinių: 
· Kiek laiko per dieną mokiniai būna fiziškai aktyvūs.

	Akcentuojama, kad mokiniai turėtų skirti 60 minučių vidutinio arba didelio intensyvumo fizinei veiklai per dieną, pavyzdžiui, bėgimui, dviračio mynimui, sporto žaidimams.


	
	Vidutinio fizinio aktyvumo veiklos (skaidrė Nr. 8). 
Pasirinktinai klausiame mokinių: 
· Kokias vidutinio intensyvumo fizines veiklas dažniausiai atliekate per savaitę.
· Ar manote, kad jūsų fizinis aktyvumas yra pakankamas.
	Aptariamos vidutinio fizinio aktyvumo veiklos:
· greitas vaikščiojimas;
· plaukimas lėtu tempu;
· šokiai;
· joga.

	
	Didelio fizinio aktyvumo veiklos (skaidrė Nr. 9).
Pasirinktinai klausiame mokinių: 
· Kaip manote, kaip didelio tempo fizinė veikla veikia jūsų sveikatą ir fizinę būklę.
·  Ar sunku įtraukti tokias veiklas į kasdienę rutiną.
	Aptariamos vidutinio fizinio aktyvumo veiklos:
· greitas bėgimas, sprintai;
· važiavimas dviračiu dideliu tempu arba į kalną;
· plaukimas greitu tempu;
· intensyvi aerobika ar šokiai;
· intensyvūs komandiniai žaidimai.


	
	Fizinio aktyvumo nauda sveikatai (skaidrė Nr.10).

	Fizinio aktyvumo nauda fizinei sveikatai – tai organizmo funkcinė būklė, apimanti optimalų organų ir sistemų (širdies ir kraujagyslių, kvėpavimo, raumenų ir skeleto, nervų bei imuninės sistemos) veikimą. Reguliarus fizinis aktyvumas yra vienas svarbiausių veiksnių, palaikančių ir stiprinančių fizinę sveikatą. Reguliarus judėjimas padeda palaikyti optimalų kūno svorį bei mažina lėtinių  ligų – širdies ligų, cukrinio diabeto, osteoporozės – riziką ateityje. Taip pat stiprina raumenų ir kaulų sistemą, gerina laikyseną, koordinaciją, pusiausvyrą ir sąnarių paslankumą.
Fizinio aktyvumo reikšmė psichikos sveikatai - reguliarus fizinis aktyvumas reikšmingai prisideda prie psichikos sveikatos stiprinimo, nes skatina neuromediatorių (endorfinų, serotonino, dopamino) išsiskyrimą, kurie teigiamai veikia nuotaiką ir emocinę savijautą. Fizinis aktyvumas padeda mažinti streso, nerimo ir depresijos simptomus, gerina miego kokybę ir dėmesio koncentraciją.
Socialinė gerovė – fizinė veikla atliekama grupėje ar komandoje, skatina bendravimą ir bendradarbiavimą su kitais. Padeda užmegzti ir stiprinti socialinius ryšius, ugdo pagarbą, atsakomybę ir komandinio darbo įgūdžius. Dalyvavimas bendrose veiklose didina pasitikėjimą savimi, padeda jaustis priimtam ir svarbiam bendruomenėje.

	
	Klausiame mokinių kaip įtraukti fizinį aktyvumą į kasdienę rutiną (skaidrė Nr. 11).
	· Judėti bent 60 minučių per dieną - fizinė veikla, atliekama kasdien bent 60 minučių, stiprina širdies, kraujagyslių ir raumenų sistemų veiklą bei gerina bendrą fizinę būklę. 
· Rasti mėgstamą fizinę veiklą - mėgstama fizinė veikla skatina nuoseklų judėjimą ir motyvuoja ilgalaikiam aktyvumui. 
· Judėjimo pertraukėlės - atliekamos mokykloje ar namuose prie kompiuterio, padeda sumažinti raumenų įtampą. Trumpi fiziniai pratimai didina dėmesio koncentraciją ir palaiko energijos lygį visos dienos metu.
· Įtraukti į fizinio aktyvumo veiklas draugus ir šeimą - fizinė veikla kartu su draugais ar šeima stiprina socialinius ryšius ir skatina bendradarbiavimą. Grupinės ar komandinės veiklos ugdo pagarbą kitiems ir atsakomybės jausmą.
· Sumažinti laiką prie ekranų - ribojama pasyvi praleidžiamo laiko prie ekranų trukmė, gerina miego bei dėmesio koncentracijos kokybę. Rekomenduojama mažiausiai 2 valandas prieš miegą nenaudoti telefono ar kitų ekranų.
· Planuoti savo fizinį aktyvumą - struktūruotas fizinio aktyvumo planavimas užtikrina reguliarumą ir nuoseklų judėjimo įpročių formavimą. Aiškiai suplanuotas laikas aktyvioms veikloms padeda derinti kasdienes užduotis ir užtikrina sveikos gyvensenos tęstinumą.

	
	2.2. SVEIKATAI PALANKAUS MAITINIMOSI PRINCIPAI

	
	Sveikatai palankaus maitinimosi svarba paauglio organizmui (skaidrė Nr. 12).
Pasirinktinai klausiame mokinių: 
· Kaip praleistas valgymas ar netaisyklingas valgymo laikas gali paveikti energiją ir mokymosi gebėjimus.

	· Palaiko fizinį augimą ir brendimą – sveikatai palankus maitinimasis suteikia organizmui būtinas maistines medžiagas, reikalingas kaulų, raumenų ir organų vystymuisi. Optimalus suvartojimas baltymų, angliavandenių, nesočiųjų riebalų rūgščių, vitaminų ir mineralų  suteikia organizmui reikalingas maistines medžiagas, reikalingas fiziologiniam brendimui.
· Padeda palaikyti dėmesio koncentraciją – sveikatai palankus maitinimasis stabilizuoja gliukozės kiekį kraujyje, todėl pagerėja protinė veikla ir dėmesio koncentracija. Reguliarus ir subalansuotas maitinimasis padeda išlaikyti energijos lygį visos dienos metu.
· Gerina mokymosi rezultatus maistas, turintis pakankamai baltymų, angliavandenių ir nesočiųjų riebalų rūgščių, teigiamai veikia atmintį ir produktyvumą.
· Palaiko optimalią hormonų pusiausvyrą organizme - sveikatai palankus maitinimasis padeda palaikyti optimalią  hormonų pusiausvyrą. 
· Padeda palaikyti imuninės sistemos veiklą - 
sveikatai palankus maitinimasis palaiko organizmo gynybines funkcijas. 
· Teigiamai veikia emocinę savijautą sveikatai palankus maistas, turintis omega-3 riebalų rūgščių, B grupės vitaminų ir magnio, gali sumažinti streso lygį ir pagerinti nuotaiką. 

	
	Paaiškinama, kas yra subalansuota lėkštė ir pristatoma kiekviena jos dalis (skaidrė Nr. 13). 
Pasirinktinai klausiame mokinių: 
· Kodėl svarbu, kad lėkštėje būtų visos pavaizduotos dalys. 
· Paprašyti pateikti patiekalų pavyzdžių, kurie atitinka subalansuotą lėkštės principą.
 


	Pristatomi makroelementai ir produktai, priskiriami kiekvienai lėkštės daliai.
Rekomenduojama akcentuoti, kad subalansuota lėkštė padeda užtikrinti, kad būtų gaunamos visos reikalingos maistinės medžiagos ir cukraus lygis kraujyje išliktų stabilus. Subalansuotos lėkštės dalys: 
· baltymai (mėsa, žuvis, pieno produktai, kiaušiniai, ankštinės daržovės, sėklos ir riešutai); porcijos dydis – delnas; 
· angliavandeniai (kruopos, gaminiai iš kruopų (duona, makaronai), bulvės, ankštinės daržovės; porcijos dydis – kumštis; sportuojantiems ar norintiems priaugti svorio rekomenduojama kiekį didinti iki dviejų kumščių;
· riebalai (mėsa, žuvis, pieno produktai, avokadai, aliejai, sviestas, riešutai ir sėklos), porcijos dydis – nykštys;
· daržovės; porcijos dydis – dvi saujos; kuo daugiau įvairesnių, tuo geriau.

	
	Pristatomos sveikatai palankaus maitinimosi rekomendacijos (skaidrė Nr. 14).

	Sveikatai palankaus maitinimosi rekomendacijos:
· Valgykite įvairų, dažniau augalinės kilmės maistą.
· Kiekvieną dieną valgykite visagrūdžių produktų.
· Kasdien vartokite įvairias daržoves, vaisius ir uogas, o keletą kartų per savaitę įtraukite ankštinius produktus.
· Saikingai vartokite raudoną mėsą ir venkite perdirbtų mėsos produktų.
· Vartokite liesus pieno produktus.
· Du ar tris kartus per savaitę valgykite žuvį.
· Rinkitės sveikatai palankius riebalus ir aliejus.
· Ribokite maisto produktus ir gėrimus, kuriuose yra daug cukrų.
· Valgykite nesūrų maistą.
· Vartokite pakankamai skysčių.

	
	Pristatomi dažniausiai pasitaikantys nepalankūs paauglių mitybos įpročiai, galintys neigiamai paveikti sveikatą. (skaidrė Nr. 15).
Pasirinktinai paklausiame mokinių:
· Kokie mitybos įpročiai laikomi sveikatai nepalankiais paauglių tarpe.
	Akcentuojama, kad nepalankūs maitinimosi įpročiai neigiamai veikia bendrą organizmo būklę.
· Prastėja atmintis ir mokymosi rezultatai.
· Prastėja dėmesio koncentracija.
· Greitai pavargstama, nuolatinis energijos trūkumas.
· Gali sutrikti augimas, vėluoti lytinė branda.
· Didėja lėtinių ligų rizika. 

	
	Pristatomi mitai ir faktai apie mitybą (skaidrės Nr. 17-23).
	· Vartojant angliavandenių turintį maistą priaugame svorio – tai mitas. Angliavandenių turintys produktai yra pirminis energijos šaltinis. Angliavandeniai, esantys daržovėse, vaisiuose ir viso grūdo produktuose, turi daug skaidulinių medžiagų bei vitaminų. Angliavandeniai turi sudaryti 45–60 % paros maisto davinio energinės vertės (cukrų kiekis iki 10 %).
· Visi riebalai yra sveikatai nepalankūs – tai mitas. Organizmui reikalingos nesočiosios riebalų rūgštys, kurios svarbios smegenų veiklai, hormonų gamybai ir riebaluose tirpių vitaminų įsisavinimui. Tuo tarpu per didelis sočiųjų ir transriebalų vartojimas gali turėti neigiamą įtaką organizmo funkcijoms.
· Baltymų trūkumas gali sutrikdyti raumenų ir imuninių ląstelių funkciją – faktas. Baltymai yra pagrindinė kūno audinių, fermentų ir antikūnų sudedamoji dalis. Jie reikalingi raumenų augimui ir atsistatymui po fizinio krūvio. Imuninei sistemai – organizmas be pakankamo baltymų kiekio negali gaminti pakankamai antikūnų kovai su infekcijomis.


	
	2.2 STRESO POVEIKIS IR MIEGO SVARBA ORGANIZMUI

	
	Pristatoma miego svarba organizmui (skaidrė Nr. 24).
Pasirinktinai paklausiame mokinių:
· Kokias miego higienos priemones galėtumėte taikyti, kad pagerėtų miego kokybė.
· Kokį poveikį miego trūkumas gali turėti fizinei sveikata.
	Akcentuojama, kad fiziologiškai visavertis miegas yra būtinas paauglių organizmui ir palaiko daugelį fiziologinių, kognityvinių bei emocinių funkcijų organizme.
Miego svarba organizmui:
· Užtikrina organizmo fiziologinių funkcijų atsinaujinimą.
· Reguliuoja hormonų ir medžiagų apykaitos procesus.
· Palaiko imuninės sistemos veiklą.
· Gerina kognityvines funkcijas: atmintį, dėmesį ir mokymąsi.
· Palaiko emocinę pusiausvyrą ir mažina streso poveikį
· Didina darbingumą.

	
	Mokiniai supažindinami su gero miego samprata, tinkama miego trukme ir patarimais, padėsiančiais palaikyti gerą miego kokybę (skaidrė Nr. 25).

	Aptariama, kad norint kokybiškai išsimiegoti, svarbu laikytis kasdienių įpročių. 
Akcentuojama, kad svarbu vengti išmaniųjų ekranų prieš miegą, nes ekranų skleidžiama mėlynoji šviesa trikdo melatonino – miego hormono gamybą. Todėl rekomenduojama bent 2 val. prieš miegą nebesinaudoti telefonu, televizoriumi ar kompiuteriu. Vietoj to siūloma rinktis raminamas veiklas: knygos skaitymą, šiltos žolelių arbatos gėrimą, ramios muzikos klausymą. Mokiniai supažindinami su tuo, kad gerą miegą lemia ir judėjimas dienos metu. Reguliarus fizinis aktyvumas (bent 60 min. kasdien) padeda organizmui išsikrauti, sumažina įtampą ir vakare padeda greičiau užmigti.
Taip pat pabrėžiama subalansuotos mitybos svarba – valgant reguliariai, įvairų ir maistingą maistą, organizmui lengviau palaikyti energijos ritmą. Prieš miegą rekomenduojama vengti sočių, riebių, sunkiai virškinamų patiekalų, nes persivalgymas gali apsunkinti virškinimą ir trukdyti užmigti. 
Aptariama ir miego aplinkos svarba. Geriausia miegoti vėsiame, išvėdintame, tamsiame ir tyliame kambaryje. Paaiškinama, kad tamsa padeda gamintis melatoninui, o tinkama temperatūra (apie 18–20 °C) leidžia kūnui greičiau atsipalaiduoti. Patariama iš miegamojo pašalinti dirgiklius – įjungtus ekranus, ryškią šviesą, triukšmą. Galiausiai pabrėžiama, kad kokybiškam miegui itin svarbus pastovus režimas: eiti miegoti ir keltis panašiu metu kiekvieną dieną. Nuoseklus ritmas padeda kūnui įprasti, todėl užmigti tampa lengviau, o miegas – gilesnis ir kokybiškesnis.

	
	Pristatomi  streso tipai (skaidrė Nr. 26).
Pasirinktinai paklausiame mokinių:
· Kokius streso valdymo būdus taikote kaip patiriate stresą.
· Kokia yra lėtinio stresą žala organizmui.


	Akcentuojama, kad stresas yra natūrali organizmo reakcija į iššūkius. Trumpalaikis stresas gali būti naudingas, bet ilgalaikis – žalingas stresas.
Ūmus stresas - trumpalaikė ir dažniausia streso forma, kylanti dėl artėjančių reikalavimų ar įvykių spaudimo. Ūmus stresas gali sukelti įtampą, galvos skausmus, virškinimo sutrikimus ir nerimą, tačiau simptomai paprastai išnyksta pasibaigus stresinei situacijai.
Lėtinis stresas - ypač žalinga streso forma, atsirandanti dėl ilgalaikės įtampos, nepalankių gyvenimo sąlygų ar trauminių patirčių. Jis ilgainiui neigiamai veikia tiek psichinę, tiek fizinę sveikatą. Lėtinį stresą patiriantys žmonės dažnai praranda motyvaciją spręsti problemas ir ieškoti sprendimų.

	
	Pristatomi streso mažinimo būdai (skaidrė Nr. 27).
	Akcentuojami streso mažinimo būdai:
· Reguliari fizinė veikla. 
· Sveikatai palankus maitinimasis. 
· Fiziologiškai visavertis miegas. 
· Kvėpavimo pratimai, meditacija.
· Bendravimas su artimaisiais. 


	3. PRAKTIKA 
	· Kartu su mokiniais atliekami kvėpavimo pratimai, skirti atsipalaidavimui (skaidrės Nr.28-30).
	Atliekamas „Dėžutės kvėpavimo pratimas“,
šis kvėpavimo metodas yra veiksminga streso valdymo technika, skirta parasimpatinės nervų sistemos aktyvavimui ir emocinės įtampos mažinimui. Pratimas susideda iš keturių etapų, kuriuos atliekame mintyse skaičiuodami iki 4: lėtas įkvėpimas, kvėpavimo sulaikymas, lėtas iškvėpimas ir dar vienas kvėpavimo sulaikymas. Ciklą galima kartoti kelis kartus, kol atsipalaiduojama.
Atliekamas „Penkių pirštų kvėpavimo pratimas“,
braukiame pirštu į viršų ir įkvepiame pro nosį. Pasiekę piršto viršūnę trumpam sustojame. Nusileisdami pirštą žemyn iškvėpiame pro burną. Kiekvieno etapo metu mintyse skaičiuojame iki 3. Ciklą galima kartoti kelis kartus, kol atsipalaiduojama.
Atliekamas ,,Įsižeminimo pratimas 5-4-3-2-1” 
Pristatomas „5-4-3-2-1 jutiminis pratimas“,
šis pratimas skirtas sąmoningumo ir dėmesio koncentracijos ugdymui per jutimus.
· Regėjimas: sustokite ir apžvelkite aplinką, mintyse įvardindami 5 objektus, kuriuos matote.
· Lietimas: raskite 4 daiktus, kuriuos galite paliesti, ir sąmoningai įsijaukite į kiekvieno tekstūrą rankomis.
· Klausymas: įsiklausykite į aplinką ir mintyse įvardinkite 3 skirtingus garsus.
· Uoslė: sąmoningai pastebėkite 2 kvapus, kuriuos galite užuosti.
· Skonis: paimkite 1 maistą ar daiktą, kurį galite paragauti arba palaižyti, kad suaktyvintumėte skonio receptorius.
Pratimą galima kartoti kelis kartus, perbėgant mintyse per visus jutimus: 5 regos objektus, 4 lietimo pojūčius, 3 garsus, 2 kvapus ir 1 skonį. Ši technika padeda nukreipti dėmesį į dabartinį momentą, mažina stresą ir stiprina sąmoningumo įgūdžius.


	
	Sveikatos stiprinimo planas (skaidrė Nr. 31).
	Remiantis aptarta teorine medžiaga, mokiniams pateikiamas sveikatos stiprinimo planas, apimantis keturias pagrindines gyvensenos stiprinimo sritis: fizinį aktyvumą, sveikatai palankią mitybą, fiziologiškai visavertį miegą ir streso įveikos būdus. Šių veiksnių visuma yra itin svarbi fizinei, psichologinei ir socialinei mokinių gerovei.
· Fizinis aktyvumas: mokiniai skatinami kasdien būti fiziškai aktyvūs, renkantis įvairias judėjimo formas: vaikščiojimą, bėgiojimą, važiavimą dviračiu, dalyvavimą komandiniame sporte bei mobilumo ir laikysenos gerinimo pratimus. Reguliarus fizinis aktyvumas padeda stiprinti širdies ir kraujagyslių sistemą, palaikyti taisyklingą laikyseną bei gerinti bendrą savijautą.
· Sveikatai palankus maitinimasis: rekomenduojama valgyti reguliariai, nepraleisti pusryčių ir rinktis kuo mažiau perdirbtą maistą. Pirmenybė turėtų būti teikiama namuose ruoštam ar šviežiam maistui, kuris užtikrina organizmui reikalingų maistinių medžiagų balansą ir padeda palaikyti energiją visos dienos metu.
· Fiziologiškai visavertis miegas: siekiant užtikrinti kokybišką poilsį, rekomenduojama bent dvi valandas prieš miegą vengti ekranų naudojimo ir miegoti ne trumpiau kaip 9 valandas per parą. Fiziologiškai visavertis miegas yra būtinas organizmo veiklai, kognityvinių funkcijų palaikymui ir emocinės pusiausvyros užtikrinimui. 
· Streso įveikos būdai: mokiniai skatinami kasdien    taikyti streso valdymo strategijas, pavyzdžiui, bent kartą per dieną atlikti kvėpavimo pratimus. Sąmoningas kvėpavimas padeda sumažinti įtampą, gerina dėmesio koncentraciją.

	4. REFLEKSIJA
	Klausimai mokiniams: 
· ar šiandien sužinojote kažką naujo; 
· kas labiausiai įsiminė.


	5. PRIEDAI
	Prieš pamoką kiekvienam mokiniui rekomenduojama atspausdinti ,,Sveikatos stiprinimo planą“.

	6. REKOMENDUOJAMA LITERATŪRA
	Sveikatos apsaugos ministerijos parengta informacija:
· Bendrosios fizinio aktyvumo rekomendacijos visoms amžiaus grupėms;
· Sveikatai palankios mitybos rekomendacijos.
Vilniaus miesto savivaldybės visuomenės sveikatos biuro parengta informacija:
· Sveikatai palankių įgūdžių formavimas 
· Atsipalaidavimo pratimai








image1.png
-

—
- -
P N

VILNIUS SVEIKIAU




